কিবরিয়ার পরিপাশই শুধু তার ব্যক্তিত্ব তৈরি করে দেয় নি। সরল প্রতিবিম্ব তত্ত্ব দিয়ে মানবের মানসদর্পণ সম্ভব নয়। অর্থাৎ মগ্নতা, মৃদুকথন—এইসব আপ্ত গুণ তৈরির নানান জটিল সামাজিক, অর্থনৈতিক, রাজনৈতিক—সর্বোপরি ব্যক্তিগত মনস্তত্ত্বের ইন্ধন রয়ে যায়, ফলে ব্যক্তি কিবরিয়া যুগ, হুজুগ কিংবা সমাজের প্রতিফলন নন। তবে অগ্রবর্তী ‘এক্সক্লু্সিভ’ যে সমাজ সমাজের ভিতর বিরাজ করে, সেই সমাজের প্রতিনিধি তিনি। বীরভূমের জেলাশহর শিউরিতে এবং পরবর্তীকালে কোলকাতার ক্রিয়েটিভ সার্কেল থেকে হয়তো বিদগ্ধ নাগরিক হয়ে ওঠার রসদ তিনি সংগ্রহ করতে পেরেছিলেন। তবে এর সাথে যে নিরাসক্তি আমরা তার ব্যক্তিত্বে লক্ষ্য করি, তা আত্মোপলব্ধির ফল ছাড়া অন্য কিছু নয়। শিল্পী শিল্পকে কী বস্তু হিসেবে জায়মান দেখতে চান, সেইটাও জরুরি বিষয়। মাহমুদুল হোসেন যেমন তার কাজের ‘অস্তিত্বের অর্থময়তা আবিষ্কারের প্রকল্প’ হিসেবে ধরে নিয়ে তার অস্তিত্ববাদী চরিত্র উদ্ঘাটন করেছেন। তবে নাস্তিবাদিতার সূত্রে যে বিমূর্ত চিত্রভাষার জন্ম ইয়োরোপে, যা অস্তিত্বের সংকটময় অবস্থা থেকে দূরে সরে আসবার প্রকল্প, তা হয়তো অবিশ্বাসের মাঝে মানবের সূক্ষ্ম ও সহজ অনুভূতিগুলো বাঁচিয়ে রাখার আয়োজন। ফলে অনিবার্য ছিল যে, কিবরিয়া বিমূর্ত ও মূর্ত—এই দুয়ের শাসনের মধ্যে প্রথম পদ্ধতিই প্রকল্পভঙ্গির সহায়ক মনে করবেন।